כיצד לגדל פג?
במרכז לבריאות הילד של כללית נערכה סדנא ייחודית למשפחות עם ילדים שנולדו כפגים.
צוות כללית במרכז לבריאות הילד של כללית איתר צורך של הורים לילדים שנולדו כפגים בקבלת תמיכה וליווי. התכנים בהם דרוש להם ייעוץ עלו מתוך שאלונים בנושא "התמודדות עם פגות", שחולקו לכל משפחה שהגיעה לחסן את הפג בחיסוני RSV יעודיים לפגים, כנגד מחלות ריאה. חיסונים אלה ניתנים כיום במרכזי בריאות הילד של כללית ולא בבית חולים, כבעבר.
מניתוח השאלונים עלה שיש להורים צורך במענה לנושאי גדילה והתפתחות, תזונה, קשיים רגשיים ועוד. גובשה סדנה רב מקצועית שהועברה על ידי אנשי צוות של כללית ממקצועות הסיעוד, התזונה, העבודה סוציאלית, הפיזיותרפיה והרוקחות.
שירי שלו - דיאטנית אחראית במינהלת קריות של כללית, שוחחה עם ההורים בליווי סרטונים על חשיבות התפתחות האכילה, טעימות של סוגי מזון שונים ובהתאם לגיל הפגות.
אהובה בן ישי - מנהלת הסיעוד במרכז הילד, שוחחה עם המשפחות על חשיבות הקשר עם הצוות הרפואי, נתנה ייעוץ על "דגלי אזהרה" במצבי חולי וכן הסבירה על חשיבות המעקב אחר גדילה והתפתחותו של התינוק והקפדה על תכנית החיסונים.
טניה צ'רני - רוקחת מבית המרקחת בקרית בריאות זבולון, הסבירה בפירוט על מתן תרופות על פי גיל, אופן השימוש, מינון ותדירות מתן. בנוסף, דיברה על תכשירי הגנה על העור. תמר ברנר גזית - האחראית על פיזיותרפיה ההתפתחותית במחוז, הציגה את השירות הניתן במכוני התפתחות הילד של כללית, בדגש על החשיבות שיש למעקב אחר התפתחותם של הפגים. היא אף הדגימה על התינוקות (בתצלום) תנוחות מומלצות להרגעה והענקת תחושת ביטחון.
עו"ס ריקי גיל - האחראית על השירות הסוציאלי במרכז ילד ועדי ספיר - סטודנטית לעבודה סוציאלית, שוחחו עם המשפחות על הקשיים, הרגשות, החששות ודרכי ההתמודדות עם נושא הפגות.
בוגרי הסדנא ציינו שהיא נתנה להם מענה לשאלות רבות והרגיעה חששות לא מעטים. נוכח הצלחת הסדנא, יערכו סדנאות נוספות במרכזי הילד של כללית ברחבי המחוז.